Görögország volt az első, s mindeddig az egyetlen olyan uniós tagállam, amelyet egy főre jutó gazdasági összteljesítménye (GDP) alapján sikerült utolérnie Magyarországnak. Az „előzésre” ennek az évtizednek a közepén került sor: 2015-ben az említett adat 1,5 százalékkal ugyanis már felülmúlta (ár-érték arányosan) Hellászét az IMF számításai szerint.

2019 akár az az esztendő is lehet, amikor a listán az eddigi szinte folyamatos visszaesésnek esetleg vége szakadhat. S amikor az EU-s rangsorban az egy ideje már a 23. helyen megrekedt Magyarország javíthat eddigi pozícióján, éspedig nem is feltétlenül csak egy helyezést.

Az utóbbi két év 4,1, illetve 4,9 százalékos növekedése nyomán a hazai gazdaság csaknem behozta ugyanis a Lengyelországgal szembeni (az Eurostat szerint jelentősebb, az IMF-kalkulációk alapján jelentéktelen) lemaradását. Ráadásul most először utolérhetőnek tűnik Portugália is, holott egy évtizeddel ezelőtt még 13-14 százalékkal jobban teljesített Magyarországnál. A magyar hátrány a múlt év végére 0,3 százalékra csökkent a „luzitánokkal” szemben, Lengyelországtól pedig a lemaradás szinte már csak jelképes mértékű, 0,1 százalékos. Közelebbről mindez azt jelenti, hogy az egy főre jutó hazai GDP (2018-ban 31 903 USA-dollár) csupán 36 dollárral maradt el a lengyel és 103 dollárral a portugál teljesítménytől.

További részletek az e heti HVG-ben.